Curg reacțiile după reducerea suspendării Simonei Halep! Virginia Ruzici e convinsă că românca poate reveni în top
Tribunalul de Arbitraj Sportiv (TAS-CAS) a redus pedeapsa Simonei Halep de la 4 ani la 9 luni.
"Sunt foarte optimistă că poate reveni în topul mondial", a spus Virginia Ruzici despre Simona Halep
Instituția a făcut anunțul pe site-ul oficial, iar decizia este definitivă. În plus, proba de sânge luată Simonei a fost anulată.
Fosta jucătoare română de tenis Virginia Ruzici, câştigătoare la simplu şi dublu a turneului Roland Garros, a declarat că este foarte optimistă că Simona Halep va reveni în topul mondial.
"Dacă urmărim puţin ce se întâmplă în tenisul mondial masculin, dar şi feminin, vedem că toţi joacă tot mai mult.
Federer a încheiat pe la 41 de ani, Djokovic are aproape 38 de ani şi e pe teren, Nadal cu toate accidentările din cariera lui se pregăteşte pentru Roland Garros…
La fete vedem că revin jucătoare care acum au 34 sau 35 de ani, cu care de altfel Simona s-a bătut în trecut, mă refer la Kerber (n.r. – Angelique Kerber, 36 de ani), la Wozniacki (n.r. – Caroline Wozniacki, 33 de ani)… şi altele.
De ce Simona Halep, la 32 de ani, să nu poată să revină? Eu sunt foarte optimistă că poate reveni în topul mondial. Cred foarte mult în capacitatea ei de a reveni, ea având un talent deosebit şi un fizic deosebit.
Iar acum, cu maturitate şi experienţa pe care o are, sper că nu va avea o presiune extrem de mare în revenire", a spus Ruzici, conform AGERPRES.
Virginia Ruzici a fost managerul Simonei Halep până în mai 2022. "Eu am primit cu mare, mare bucurie vestea reducerii suspendării. Sunt euforică de când am aflat. Mă bucur nespus că o vom revedea pe terenul de tenis, sper eu cât mai curând.
Cred că ar putea să fie destul de bine pregătită pentru Roland Garros, dacă nu, chiar un turneu sau două înainte.
Cred că toată România se bucură în aceste momente şi îi dorim din suflet ca de acum înainte viaţa ei să fie din nou una fericită. Suntem fericiţi că o vom revedea curând pe teren. Îi urăm toţi mult succes", a adăugat ea.